钦定古今图书集成/明伦汇编/氏族典/第406卷 > 吕夷简
## 钦定古今图书集成/明伦汇编/氏族典/第406卷 > 吕夷简

按《宋史吕夷简传》，“夷简字坦夫，先世莱州人。祖龟祥，
知寿州，子孙遂为寿州人。夷简进士及第，补绛州军
事推官。祥符中，通判通州，徙濠州，再迁太常博士。河
北水，选知滨州。代还，迁尚书祠部员外郎，再迁刑部
郎中，权知开封府。治严辨有声。仁宗即位，迁尚书礼
部侍郎，进户部，拜同中书门下平章事、集贤殿大学”
士，进吏部，拜昭文馆大学士。天圣末，加中书侍郎。太
后崩，帝与夷简谋，以张耆、夏竦皆太后所任用者也，
悉罢之。退告郭皇后，后曰：“夷简独不附太后邪？但多
机巧，善应变耳。”由是夷简亦罢为武胜军节度使、检
校太傅、同中书门下平章事、判陈州。夷简素厚内侍
阎文应因使为中诇，久之乃知事由皇后也。岁中而
夷简复相，郭后以怒尚美人，批其颊，误伤帝颈。帝以
爪痕示执政大臣，夷简以前罢相故，遂主废后议，后
遂废封申国公。王曾与夷简数争事，不平，二人皆罢。
夷简以镇安军节度使、同平章事、判许州，徙天雄军。
未几，以右仆射复入相，徙许国公。固请老，以太尉致
仕。薨，谥文靖。